Nintendo Switch 2 knuser alle rekorder

Nintendo har ramt plet med sin nyeste konsol. I løbet af blot fire dage efter lanceringen den 5. juni har over 3,5 millioner enheder af Nintendo Switch 2 fundet vej til spillere verden over – og det gør den til den hurtigst sælgende konsol i selskabets historie. Det skriver Reuters.

Det er et klart tegn på, at Nintendo stadig har godt fat i publikum med sin kombination af håndholdt og stationær spiloplevelse. Switch 2 bygger videre på succesen fra originalen fra 2017, men leverer en række forbedringer som større skærm og bedre grafik. Det er dog stadig velkendte elementer, der trækker: Konsollen lanceres blandt andet med spil som Mario Kart World, der rammer bredt.

Ifølge Nintendo forventes salget at nå op på 15 millioner enheder i det nuværende regnskabsår, der løber frem til marts 2026. Skulle det holde stik, placerer det Switch 2 i selskab med de helt store lanceringer i spilbranchen.

Doug Bowser, præsident for Nintendo of America, udtaler i den forbindelse: “Fans over hele verden viser deres begejstring for Nintendo Switch 2 som en opgraderet måde at spille både hjemme og på farten.”

Nintendo har solgt mere end 152 millioner eksemplarer af den oprindelige Switch, der med titler som The Legend of Zelda: Breath of the Wild og Animal Crossing: New Horizons cementerede sig som en af de mest populære konsoller nogensinde – ikke mindst under coronapandemien.

Med den nye version ser det ud til, at Nintendo har formået at forny sig uden at fjerne sig for langt fra opskriften på succes. For gamere betyder det, at Nintendo-universet nu kan opleves i højere kvalitet – uden at man behøver vælge mellem sofaen og togturen.

Nintendo Switch 2 knuser alle rekorder